钦定古今图书集成/明伦汇编/官常典/第214卷 > 牛温舒
## 钦定古今图书集成/明伦汇编/官常典/第214卷 > 牛温舒

按《辽史》本传：“温舒，范阳人。刚正尚节义，有远器。咸雍
中，擢进士第，滞小官。大安初，累迁户部使，转给事中，
知三司使事。国民兼足，上以为能，加户部侍郎，改三
司使。寿隆中，拜参知政事，兼同知枢密院事，摄中京
留守。部民诣阙请真拜，从之，召为三司使。乾统初，复
参知政事，知南院枢密使事。五年夏，为宋所攻，来请”
和解。温舒与萧得里底使宋，方大燕，优人为道士装，
索土泥药炉。优曰：“土少不能和。”温舒遽起，以手藉土
怀之。宋主问其故，温舒对曰：“臣奉天子威命来和，若
不从，则当卷土收去。”宋人大惊，遂许夏和。还，加中书令，卒。